**ELŐTERJESZTÉS KÍSÉRŐLAP**

**E-szám: 144/2017.**

**Tárgy: Döntés a FŐMTERV Mérnöki Tervező Zrt. által készített „Nagykovácsi belterületi úthálózatának forgalomtechnikai felülvizsgálata” tanulmányterv elfogadásáról**

**Előterjesztő neve:** Kiszelné Mohos Katalin polgármester

**Előadó neve:** Györgyi Zoltán főépítész

**Az előterjesztés aláírás előtti előzetes ellenőrzése**

**Vezetői ellenőrzés**

- az előterjesztés tartalmilag és formailag *megfelelő – nem megfelelő*

 **előadó osztályvezetője**

**Pénzügyi ellenőrzés**

- az előterjesztés tartalmilag és formailag *megfelelő – nem megfelelő*

**pénzügyi osztályvezető**

**Törvényességi ellenőrzés**

- az előterjesztés tartalmilag és formailag *megfelelő – nem megfelelő*

**Nagykovácsi, 2017. december 6.**

 **jegyző**

***Az előterjesztés kiküldhető – nem küldhető ki.***

**Nagykovácsi, 2017. december 6.**

 **polgármester**

**Tisztelt Képviselő-testület!**

Nagykovácsi Nagyközség Önkormányzat (a továbbiakban: Önkormányzat) Képviselő-testülete 128/2007. (IX. 27.) számú határozatával fogadta el és hagyta jóvá Nagykovácsi belterületi úthálózata forgalomtechnikai felülvizsgálatának tanulmánytervét (a továbbiakban: tanulmányterv).

A közúti közlekedésről szóló többször módosított 1988. évi I. törvény 34. § - (2) bekezdése az alábbiakról rendelkezik;

*„(2) A közút forgalmi rendjét - ha jogszabály másként nem rendelkezik - a közút kezelője**alakítja ki. A forgalmi rendet - a forgalmi körülmények vagy a baleseti helyzet jelentősebb változása esetén, de legalább ötévenként - a közút kezelőjének felül kell vizsgálnia, és ha szükséges, módosítania kell. A közlekedési hatóság - a közlekedés biztonságát sértő vagy veszélyeztető helyzet megszüntetése érdekében - kezdeményezheti a forgalomszabályozás módosítását, vagy a közút kezelőjét a forgalmi rend felülvizsgálatára kötelezheti.”*

Tekintettel a fenti kötelezettségre az Önkormányzat 2012. évben a tanulmányterv felülvizsgálatát elkészítette, Képviselő-testület általi elfogadására azonban nem került sor.

A település forgalmának folyamatos növekedése, a közlekedésbiztonság biztosítása érdekében ismételten felmerült a meglévő forgalomtechnikai terv felülvizsgálatának szükségessége, ezért az Önkormányzat a 2017. szeptember 25-én szerződést kötött a FŐMTERV Mérnöki Tervező Zrt-vel (székh.: 1024 Budapest, Lövőház utca 37.) Nagykovácsi belterületi úthálózatának forgalomtechnikai felülvizsgálata céljából.

A FŐMTERV a felülvizsgálatot elvégezte, és figyelembe véve a lakosság, illetve a műszaki iroda véleményét további megállapításokat és forgalomtechnikai javaslatokat is megfogalmazott.

A tanulmány részletes helyzetelemzést nyújt pl. településünk helyzetéről, növekedéséről, közlekedési kapcsolatairól, tömegközlekedésről, vizsgálja az elmúlt időszak változásait. Megbízásunk alapján 2x3 órás forgalomszámlálást végeztek a Kossuth Lajos és Ady Endre utca kereszteződésében. Ebből megállapítható volt a 2009 óta történt forgalomnövekedés, ami különösen az Ady E. utca esetében, a reggeli időszakban markáns 81 %-os. Megállapítható, hogy működik az 1990-es évek végén meghatározott és az elmúlt 20 évben jórészt már kiépített gyűjtőúti hálózat. Az eredmények alapján e két útvonal forgalmi terhelése már közel egyenértékűnek tekinthető. Szerepel az anyagban az Amerikai Nemzetközi Iskola megbízásából, az iskola bejárati csomópontjában tavasszal végzett számlálás eredménye is. Értékeli a BKK és Hegyi Busz útvonalát, a megállók helyzetét ún. gyaloglási távolságait. Kitér a kerékpáros közlekedés és a parkolás kérdéseire is.

A megállapítások alapján javaslatokat tesz közlekedésfejlesztés fő irányaira és részletesen taglalja a LINUM Élelmiszer üzlet, Iroda és Szolgáltatóház létesítésével kapcsolatos forgalmi, parkolási következményeket.

A tervezők javasolják a Bánya/Szeles/Kaszáló utcák, a Kossuth L./Ady E. utcák kereszteződéseinek, valamint az amerikai iskola bejáratánál lévő csomópont körforgalmi kiépítését. Ez utóbbinál figyelemmel a majdani gazdasági területek megközelíthetőségére is.

A tanulmány lehetőséget lát a település teljes lakott területén a 40 km/h-s sebességkorlátozás bevezetésére, amellyel szemben a tervezés közbeni egyeztetés során a Magyar Közút Zrt. nem emelt kifogást.

Ennek tükrében indokolatlannak tartja az egykori zártkerti településrész kisebb részein – pl. Forrás utca alsó területe – a 30 km/h-s sebességkorlátozású övezet fenntartását.

Javaslatot tesz a Bánya és Szeles utca közötti gyalogos átkötésnek, új helyen a Rózsa köznél történő megvalósítására, melynek – terepviszonyok miatti – költségtényezőit ugyanakkor még vizsgálnunk kell.

Indokolatlannak tartja a Zsíroshegyi út és a Turista út közötti utak egyirányú forgalmának fenntartását, figyelembe véve, hogy a szűk utcákban a kétirányú forgalomnak egyben forgalomlassító hatása is van; mindemellett lehetőséget lát a Turista út védett útként történő besorolásának kialakítására.

Megállapítást tesz arra vonatkozóan, hogy a Kálvária sétány Ady Endre utca és Mátra utca közötti szakasza a terepadottságok alapján elvileg közútként kiépíthető.

Indokoltnak tartja a Kossuth Lajos úton további kijelölt gyalogos-átkelőhelyek létesítését, valamint a zárt csapadékvíz-elvezetés megvalósulása esetén lehetővé válik a kerékpáros nyom kijelölése.

Megfelelőnek és rugalmasnak találja a Hegyi Busz járat üzemelését, egyidejűleg javaslatot tesz egy 2 körből álló távlati közösségi közlekedési szolgáltatás kialakítására.

Javasolja a 63 busz „bejövő” megállóinak (Ady E. utca és Posta) áthelyezését.

Új közlekedési elemként határozza meg a Kolozsvár utca és a Sebestyéndomb gyalogos kapcsolatának biztosítását, ami a közparki használat esetén biztosítható lesz.

Továbbra is szükségesnek ítéli meg a Telki út kiépítését, ugyanakkor ennek még ingatlanrendezési akadályai vannak.

A Tanulmányterv elfogadása esetén az abban foglaltak iránymutatást adnak Nagykovácsi további település- közlekedésfejlesztési lépéseihez, illetve kellő szakmai alapot nyújtanak az egyes forgalmi elemek megvalósításához benyújtható pályázatokhoz is. Reményeink szerint a 2020-27 új EU-s ciklusban – Pest megye külön régióba sorolása miatt – több ilyen forrás fog megnyílni. A határozat elfogadásához egyszerű szavazattöbbség szükséges.

Nagykovácsi, 2017. december 6.

Kiszelné Mohos Katalin

 Polgármester

Melléklet:

1. Az előterjesztés tárgyát képező 12.17.182 tervszámú „Nagykovácsi belterületi úthálózatának forgalomtechnikai felülvizsgálata” tanulmányterv

**HATÁROZATI JAVASLAT**

**Tárgy:** **Döntés a FŐMTERV Mérnöki Tervező Zrt. által készített „Nagykovácsi belterületi úthálózatának forgalomtechnikai felülvizsgálata” c. tanulmányterv elfogadásáról**

Nagykovácsi Nagyközség Önkormányzatának Képviselő-testülete úgy dönt, hogy a FŐMTERV Mérnöki Tervező Zrt. (cégjsz.01-10-045561,székh. 1024 Budapest, Lövőház utca 37.) által készített Tsz.:12.17.182 számú, „Nagykovácsi belterületi úthálózatának forgalomtechnikai felülvizsgálata” c. tanulmánytervet az abban lévő műszaki tartalommal jóváhagyja és felkéri a polgármestert - a rendelkezésre álló költségvetési fedezet erejéig - a megvalósításhoz szükséges intézkedések megtételére.

**Határidő**: folyamatos

**Felelős:** Polgármester